DECRETO 377/2009, do 6 de agosto, polo que se acorda a cesión en propiedade, a título gratuíto, ao Concello de Fisterra do inmoble denominado campo de fútbol Ara Solis.
CONSELLERÍA DE FACENDA — III. OUTRAS DISPOSICIÓNS — 17/08/2009

A Comunidade Autónoma de Galicia é titular dun inmoble denominado campo de fútbol Ara Solis no concello de Fisterra, en virtude do Real decreto 2434/1982, do 24 de xullo (BOE nº 235, do 1 de outubro), sobre transferencias de funcións e servizos da Administración do Estado á Comunidade Autónoma de Galicia en materia de cultura.
O Concello de Fisterra solicitou a cesión a título gratuíto do inmoble para dedicalo a actividades deportivas.
Desafectouse o ben do dominio público mediante o acordo do Consello da Xunta do día 17 de marzo de 1987 e declarouse a súa alleabilidade pola Orde do 18 de marzo de 1987 (DOG nº 63, do 2 de abril).
A Secretaría Xeral e do Patrimonio, dependente da Consellería de Facenda, tramitou o expediente de cesión do inmoble de acordo co previsto nos artigos 83 e seguintes do regulamento que desenvolve a Lei 3/1985, do patrimonio da Comunidade Autónoma.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión de seis de agosto de dous mil nove
DISPOÑO:
Artigo 1º
Acórdase a cesión, a título gratuíto, a favor do Concello de Fisterra, da propiedade do ben inmoble que se describe a continuación:
Parcela de 12.399,40 m2 denominada campo de fútbol Ara Solis, situada no lugar de San Martiño de Abaixo, concello de Fisterra, que linda actualmente segundo os datos da Dirección Xeral do Catastro: norte, Crisanto Canosa Valdomar, Manuel Traba Marcote, herdeiros de Josefa Casais Canosa, Rita Liñeiro Lobelos, Manuela Canosa Domínguez, descoñecidos, Perfecto Santos Insua, Josefa Outes Valdomar, herdeiros de Rosa Santos Ramallo; Concepción Outes Valdomar, Carmen Baldomar Santos, e Jesús Manuel Canosa Liñeiro; sur, Concello de Fisterra, predio matriz, Juan Francisco Boullosa Marcote e Mª del Carmen Suárez Lago; leste, vías; oeste, Inocencia Liñeiro Lobelos e predio matriz. Correspóndese coas referencias catastrais 7915701MH7571N0001WK, 791 5702MH7571N0001AK e parcialmente coa 7915777M H7571N0001FK.
A parcela forma parte do inmoble inscrito no rexistro da propiedade de Corcubión no tomo 442, libro 44 e predio 3.392.
Artigo 2º
A cesión en propiedade queda sometida ás seguintes cláusulas:
a) O inmoble deberá destinarse a actividades deportivas.
b) No caso de que o inmoble non sexa dedicado ao uso previsto no acordo de cesión dentro do prazo dun ano contado dende o outorgamento da escritura pública, deixase de estalo con posterioridade ou se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o inmoble reverterá á Comunidade Autónoma, que terá dereito a percibir, logo de taxación pericial, o valor dos detrimentos ou das deterioracións que experimentase. A Consellería de Facenda poderá comprobar o cumprimento das obrigas que leva implícitas a cesión. A reversión producirase con todas as súas pertenzas e accesións sen que proceda a favor do concello ningunha indemnización.
Artigo 3º
A cesión formalizarase mediante escritura pública subscrita pola secretaria xeral e do Patrimonio ou funcionario en que delegue, e deberá constar nela o acordo de cesión e a aceptación do cesionario. Os custos de formalización serán por conta do cesionario.
Disposición derradeira
A Consellería de Facenda, a través da Secretaría Xeral e do Patrimonio, realizará todos os trámites necesarios para a efectividade de canto se dispón neste decreto.
Santiago de Compostela, seis de agosto de dous mil nove.
Alberto Núñez Feijóo
Presidente
Marta Fernández Currás
Conselleira de Facenda